
Teljesítményértékelés hatásai a felsőoktatásban

A dolgozat fő témaköre a teljesítményértékelés, a fókuszban pedig az érdemjegyek állnak, amelyek az egyéb visszajelzési csatornákkal együtt (mint pl. a dicséret, jutalmazás, büntetés, stb.) a teljesítmény meghatározásának, értékelésének és növelésének egyik eszközeként funkcionálnak.
Ez alapján a hipotézisünk, hogy a teljesítményértékelés a motiváció növelésének egyik eszköze, ennek tükrében pedig a jobb érdemjegy szerzésének lehetősége motiválja a tanulót a jobb teljesítményre. Továbbá, hogy az értékelés, a visszajelzés pozitív hatással van az egyéni teljesítmény alakulására.
A célunk az volt, hogy kiderítsük, mi motiválja a hallgatókat: a jobb jegy reménye, az elismerés, a tanulmányi ösztöndíj a másoknak vagy saját maguknak való megfelelés? Mik azok a tényezők, amelyek generálják ezeket a folyamatokat? A teljesítményről való értékelés és visszajelzés mekkora ösztönző erővel bír a későbbi tanulási hajlandóságra nézve?
A vizsgált témakör és a hipotézisünk igazolása érdekében empirikus kutatást végeztünk kérdőívek segítségével a Pécsi Tudományegyetem egyes karjain, amelynek elemzése során a hipotézisünk igazolást nyert, ugyanis a hallgatók nagy százalékának fontos, hogy visszajelzést kapjon a teljesítményéről, számít az, hogy milyen jegyet kapnak, a jó jegynek ösztönző ereje van a tanulási motivációra. A tanári dicséretnek és az elismerésnek motiváló ereje van.
Összességében elmondható, hogy az értékelések és visszajelzések során nő a tanulók önbecsülése, formálódik a tanuláshoz, és önfejlesztéshez való hozzáállása, ez pedig a későbbi életpályája során is előkerül. A megfelelő teljesítménnyel elért sikerélmény lesz az, amely a későbbiekben önmagát generáló folyamattá válik.



